Београд у 19. веку пролази кроз драстичне промене у сваком погледу. Током овог периода може се пратити трансформација града у коме на самом почетку влада потпуно безвлашће и анархија дахија у периоду османске управе и сукоба за време Српских устанака, све до европеизације и велике урбанизације града током друге половине 19. века захваљујући успешној борби Срба и ослобођењу Београда, као и признању независности Србије на Берлинском конгресу 1878. године. Све ово је имало велике утицаје на урбано ширење и мењање града, као и на развитак његове економије и културног живота.